Z údajov získaných komunitou tureckých Cyperčanov v roku 2021 vyplýva zvýšenie počtu prekročení línie gréckymi Cyperčanmi na 1 013 778 (v predchádzajúcom období 495 448) a vozidlami gréckych Cyperčanov na 581 836 (v predchádzajúcom období 278 338) z oblastí kontrolovaných vládou do severnej časti Cypru. Uvádza sa v nich aj zvýšenie počtu prekročení línie tureckými Cyperčanmi na 893 014 (v predchádzajúcom období 685 671) a vozidlami tureckých Cyperčanov na 479 474 (v predchádzajúcom období 361 363) v opačnom smere. Podľa poskytnutých štatistík prekročilo líniu z oblastí kontrolovaných vládou do severnej časti Cypru 532 243 občanov EÚ iných ako Cyperčanov a štátnych príslušníkov tretích krajín (v predchádzajúcom období 335 934).

V už uvedených údajoch CYPOL nie sú zahrnuté údaje o osobách a vozidlách prekračujúcich líniu zo severnej časti Cypru na miestach prechodu Pergamos a Strovilia, ktoré patria do právomoci východného výsostného územia Spojeného kráľovstva Veľkej Británie a Severného Írska. V tejto súvislosti orgány ESBA oznámili, že bolo zaznamenaných 200 625 prekročení línie gréckymi Cyperčanmi (v predchádzajúcom období 90 955) a 119 527 prekročení vozidlami gréckych Cyperčanov (v predchádzajúcom období 53 604) do severnej časti Cypru. Zároveň bolo zaznamenaných v opačnom smere 300 643 prekročení línie (v predchádzajúcom období 236 346) tureckými Cyperčanmi a 197 106 prekročení (v predchádzajúcom období 155 955) vozidlami tureckých Cyperčanov. Okrem toho 228 950 občanov EÚ (iných ako Cyperčanov) a štátnych príslušníkov tretích krajín prekročilo líniu v oboch smeroch.

Podľa údajov Polície Cyperskej republiky (ďalej len „CYPOL“) bolo počas sledovaného obdobia zaznamenaných 695 702 prekročení línie (v predchádzajúcom období 397 717) gréckymi Cyperčanmi a 233 950 prekročení línie vozidlami gréckych Cyperčanov (v predchádzajúcom období 176 769) z oblastí pod kontrolou vlády do oblastí, ktoré nie sú pod skutočnou kontrolou Cyperskej republiky. V tom istom období bolo zaznamenaných 513 291 prekročení línie tureckými Cyperčanmi (v predchádzajúcom období 382 370) a 423 846 prekročení línie (v predchádzajúcom období 225 735) vozidlami tureckých Cyperčanov z oblastí, ktoré nie sú pod účinnou kontrolou Cyperskej republiky, do oblastí pod kontrolou vlády.

Z údajov CYPOL za rok 2021 vyplýva nárast počtu migrantov, ktorí neregulárne prekročili líniu z oblastí, ktoré nie sú pod účinnou kontrolou vlády Cyperskej republiky, do oblastí kontrolovaných vládou. V roku 2021 týmto spôsobom prekročilo líniu 9 812 neregulárnych migrantov; zatiaľ čo v roku 2020 to bolo 4 857 osôb, v roku 2019 išlo o 7 409 osôb a v roku 2018 počet neregulárnych migrantov predstavoval 4 451 osôb. Hlavnými krajinami pôvodu neregulárnych migrantov boli Sýria (2 274), Nigéria (1 445), Konžská demokratická republika (1 202), Pakistan (838) a Kamerun (765). Neregulárna migrácia zostáva pre orgány Cyperskej republiky vážnym problémom.

Hoci to nepatrí do rozsahu pôsobnosti nariadenia o demarkačnej línii, podľa údajov Cyperskej obchodnej a priemyselnej komory sa obchod z oblastí kontrolovaných vládou do severnej časti Cypru znížil približne o 39 % z hodnoty 694 281 EUR v roku 2020 na 420 253 EUR v roku 2021. Obchod z oblastí kontrolovaných vládou do severnej časti Cypru predstavuje 6,8 % obchodu v opačnom smere (14,8 % v roku 2020).

Komunita tureckých Cyperčanov aj naďalej uplatňovala obchod spôsobom, ktorý v zásade „odzrkadľuje“ obmedzenia uvedené v nariadení o demarkačnej línii. Turecko-cyperské zainteresované strany identifikovali ako hlavný dôvod tejto situácie ochranu miestnych podnikov. Okrem toho sa s tovarom z oblastí kontrolovaných vládou do severnej časti Cypru môže obchodovať len po vydaní „povolenia na dovoz“. Tento spôsob obchodu sa však neuplatňuje vždy dôsledne.

2.2. Druh tovaru

V roku 2021 zostal charakter výrobkov, s ktorými sa obchodovalo, vo všeobecnosti stabilný. Najviac sa obchodovalo so stavebnými materiálmi, po ktorých nasledovali plasty, nábytok a čerstvé ryby.

Začalo sa obchodovať s novými výrobkami, ako napríklad penové dosky z expandovaného polystyrénu, oceľové a hliníkové profily a tyče a oceľové dvere.

2.3. Nezrovnalosti

Cyperská republika upozornila Komisiu na dva konkrétne prípady nezrovnalostí, ku ktorým došlo počas sledovaného obdobia.

Prvý sa týkal zásielky mrkvy, ktorej vzorky boli testované štátnym všeobecným laboratóriom Cyperskej republiky. V testoch sa zistili rezíduá pesticídov linurón a triadimenol nad povolený limit. Komisia informovala Turecko-cyperskú obchodnú komoru, ktorá požiadala výrobcu, aby prijal všetky opatrenia potrebné na zabezpečenie úplného súladu s príslušnými pravidlami a bezpečnostnými normami v oblasti zdravia.

Druhý prípad sa týkal zásielky olív, ktorej vzorky boli testované štátnym všeobecným laboratóriom Cyperskej republiky. V testoch sa zistilo rezíduum pesticídu cypermetrín nad povolený limit. Komisia informovala Turecko-cyperskú obchodnú komoru.

2.4. Prekážky a problémy spojené s pohybom tovaru

Prekážky obchodu cez líniu naďalej pretrvávajú a Komisia a hospodárske subjekty z radov tureckých Cyperčanov sa domnievajú, že práve to je dôvodom nízkeho objemu obchodu v súčasnosti.

Ako sa uvádza v predchádzajúcich správach , treba vyriešiť problém s úžitkovými vozidlami tureckých Cyperčanov, ktoré vstupujú do oblastí kontrolovaných vládou, a žiadne úžitkové vozidlá tureckých Cyperčanov s hmotnosťou nad 7,5 tony nesmú prekročiť líniu, ak nemajú doklady vydané Cyperskou republikou, ktoré sú v plnom súlade s acquis. Orgány Cyperskej republiky informovali Komisiu o tom, že zaviedli opatrenia, vďaka ktorým tureckí Cyperčania budú môcť jednoduchšie získavať osvedčenia o technickej spôsobilosti a vodičské preukazy vodičov z povolania. Vyriešenie tohto problému by významne prispelo k zvýšeniu objemu obchodu, keďže by sa tým uľahčila preprava tovaru. Okrem toho by sa ešte viac posilnil kontakt medzi cyperskými hospodárskymi subjektmi, čo by významne prispelo k posilneniu dôvery medzi obidvomi komunitami. Komisia bude naďalej spolupracovať s orgánmi Cyperskej republiky a komunitou tureckých Cyperčanov s cieľom nájsť riešenie tejto otázky.

Ako bolo oznámené v predchádzajúcich rokoch, orgány Cyperskej republiky nepovoľujú prevážanie spracovaných potravinových výrobkov a materiálov určených na styk s potravinami cez líniu pre obavy, ktoré orgány na ochranu zdravia vyjadrili v súvislosti s výrobným postupom v severnej časti Cypru. Komisia potvrdila orgánom Cyperskej republiky, že prevážanie týchto výrobkov cez demarkačnú líniu je podľa uplatniteľného právneho rámca povolené. Orgány Cyperskej republiky môžu síce odobrať vzorky výrobkov na miestach prechodu na ďalšiu analýzu v súlade s uplatňovaním nariadenia o demarkačnej línii, nemali by však brániť prevážaniu všetkých spracovaných potravín cez líniu. Komisia vyjadruje poľutovanie nad tým, že počas sledovaného obdobia sa pri riešení tohto problému nedosiahol žiadny pokrok. Komisia je naďalej znepokojená, pokiaľ ide o problém v súvislosti so spracovanými potravinami, a túto vec bude s orgánmi Cyperskej republiky ďalej riešiť.

Podobne ako v predchádzajúcich rokoch, obchodníci z radov tureckých Cyperčanov stále hlásia ťažkosti so zaradením svojich výrobkov do ponuky obchodov a s propagovaním svojich výrobkov a služieb v oblastiach kontrolovaných vládou, ktoré obmedzujú obchod. Obchodníci naďalej oznamujú nedostatočný dopyt gréckych Cyperčanov po turecko-cyperských výrobkoch. Okrem toho bolo uvedené, že obchodníci z oboch komunít čelia niekoľkým administratívnym problémom, pokiaľ chcú nadviazať vzájomnú obchodnú spoluprácu. Napríklad tureckí Cyperčania, ktorí obchodujú cez demarkačnú líniu, majú ťažkosti s otváraním účtov v bankách v oblastiach kontrolovaných vládou.

2.5. Pašovanie tovaru

Pašovanie tovaru cez líniu vzhľadom na zložitosť kontrolovania neregulárnych pohybov cez líniu pretrvávalo.

V roku 2021 Cyperská republika zaistila pašovaný tovar v 1 518 prípadoch (v predchádzajúcom období 494), čo predstavuje zvýšenie o 207 %. Došlo k nárastu pašovania poľnohospodárskych výrobkov a živočíšnych a mliečnych výrobkov. Takisto došlo k výraznému nárastu množstva cigariet a tabaku na vlastnoručné zhotovenie cigariet, ktoré Cyperská republika zhabala na demarkačnej línii: 246 460 cigariet a 165 160 gramov tabaku na vlastnoručné zhotovenie cigariet (v predchádzajúcom období 78 620 cigariet a 103 135 gramov tabaku na vlastnoručné zhotovenie cigariet). Okrem toho bolo zaistených aj 55 470 náplní do elektronických cigariet a 79 025 gramov tabaku do vodnej fajky. Medzi ďalšie zaistené predmety patrili alkohol, automobily, palivo, tovar porušujúci práva duševného vlastníctva, lieky a pesticídy. Okresný súd začal štyri trestné stíhania za pašovanie. Prípady pašovania malých množstiev cigariet boli zvyčajne riešené uložením správnej sankcie a konfiškáciou.

V roku 2021 orgány ESBA zaznamenali aj výrazné zvýšenie počtu zaistení pašovaného tovaru v rámci ESBA; došlo k 516 zaisteniam v porovnaní so 138 zaisteniami v roku 2020.

Pokiaľ ide o tradičné zásobovanie turecko-cyperského obyvateľstva obce Pyla, ktorá sa nachádza v nárazníkovej zóne (čl. 4 ods. 10 nariadenia o demarkačnej línii), správa východného výsostného územia sledovala a viedla záznamy o množstvách stavebného materiálu, rýb, cigariet atď.

2.6. Zjednodušenie podmienok obchodovania